Document ID: 32008L0053

DIRECTIVA 2008/53/CE A COMISIEI
din 30 aprilie 2008
de modificare a anexei IV la Directiva 2006/88/CE a Consiliului în ceea ce privește viremia de primăvară a crapului (VPC)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 61 alineatul (2),
întrucât:
(1)
Directiva 2006/88/CE stabilește anumite norme de sănătate animală pentru animalele și produsele de acvacultură. Aceste norme iau în considerare lista bolilor exotice și neexotice din partea II a anexei IV la directiva de mai sus, precum și speciile sensibile la aceste boli.
(2)
Viremia de primăvară a crapului (VPC) face parte din lista bolilor neexotice din partea II a anexei IV la Directiva 2006/88/CE.
(3)
În cadrul dezbaterilor desfășurate în Consiliu care au condus la adoptarea Directivei 2006/88/CE, Comisia a emis o declarație prin care confirmă problemele ridicate de mai multe state membre producătoare de crap privind consecințele supunerii VPC unor dispoziții comunitare armonizate. Prin urmare, Comisia a declarat că va face o reevaluare, după intrarea în vigoare a Directivei 2006/88/CE, dar înainte de data aplicării acesteia, la cerere și în baza argumentelor prezentate, pentru a stabili dacă VPC ar trebui să facă parte în continuare din partea II a anexei IV la Directiva respectivă. Comisia a primit cereri de reevaluare din partea mai multor state membre.
(4)
Partea I din anexa IV la Directiva 2006/88/CE stabilește criteriile pentru întocmirea listei bolilor exotice și neexotice. În conformitate cu criteriile pentru întocmirea listei bolilor neexotice, ar trebui să se analizeze dacă boala, în cazul în care este introdusă într-un stat membru indemn, poate avea consecințe economice importante sub formă de pierderi înregistrate în materie de producție și de costuri anuale asociate bolii și combaterii acesteia care depășesc 5 % din valoarea producției speciilor sensibile de animale de acvacultură din regiune.
(5)
Potrivit informațiilor furnizate de principalele state membre producătoare de crap, VPC este deja o boală endemică. Cu toate acestea, în ultimii 20-25 de ani, VPC nu a provocat pierderi majore industriei.
(6)
În plus, este necesar să se analizeze dacă VPC poate fi combătută la nivel de stat membru și dacă astfel se pot reduce costurile. Din cauza situației hidrografice și a structurii acvaculturii de crap în principalele state membre producătoare de crap, costurile asociate măsurilor de eradicare a bolii ar fi disproporționate în comparație cu pierderile economice cauzate de aceasta. Potrivit unor informații recente, VPC pare să nu îndeplinească toate criteriile de includere în lista bolilor neexotice din partea II a anexei IV la Directiva 2006/88/CE.
(7)
Prin urmare, este necesară eliminarea VPC din lista bolilor neexotice din partea II a anexei IV la Directiva 2006/88/CE.
(8)
Articolul 43 din Directiva 2006/88/CE prevede că statele membre pot lua măsuri pentru a preveni sau a combate bolile care nu fac parte din lista inclusă în partea II din anexa IV la directiva respectivă, în cazul în care aceste boli constituie un risc important pentru sănătatea animalelor de acvacultură sau a animalelor acvatice sălbatice din acele state membre. Aceste măsuri nu trebuie să depășească limitele acțiunilor corespunzătoare și necesare pentru combaterea sau prevenirea unor asemenea boli.
(9)
În temeiul articolului 63 din Directiva 2006/88/CE, Decizia 2004/453/CE a Comisiei din 29 aprilie 2004 de aplicare a Directivei 91/67/CEE a Consiliului privind măsurile de combatere a anumitor boli ale animalelor de acvacultură (2) se aplică în continuare în sensul Directivei 2006/88/CE până la adoptarea, în termen de trei ani de la data intrării în vigoare a directivei, a dispozițiilor necesare în conformitate cu articolul 43 din aceasta.
(10)
În conformitate cu Decizia 2004/453/CE, Danemarcei, Irlandei, Finlandei, Suediei și Regatului Unit li s-a acordat statutul de teritorii sau părți de teritorii indemne de VPC sau aflate în cadrul unor programe de combatere și eradicare a acestei boli. În consecință, aceste state membre pot cere garanții suplimentare în ceea ce privește introducerea pe teritoriile lor a unor specii sensibile la VPC.
(11)
Statelor membre care pot cere garanții suplimentare în conformitate cu Decizia 2004/453/CE trebuie să li se permită să aplice în continuare măsuri în conformitate cu articolul 43 din Directiva 2006/88/CE, inclusiv restricții privind introducerea pe piață și importurile, pentru a combate VPC și pentru a-și menține statutul lor de teritorii sau părți de teritorii indemne de boală.
(12)
Prin urmare, anexa IV la Directiva 2006/88/CE trebuie modificată în consecință.
(13)
Directiva 2006/88/CE prevede că statele membre trebuie să adopte măsuri naționale în conformitate cu aceasta până la 1 mai 2008 și să pună în aplicare dispozițiile de drept intern până la 1 august 2008. Pentru a li se acorda suficient timp statelor membre, măsurile naționale în conformitate cu Directiva 2006/88/CE, modificată prin prezenta directivă, ar trebui să fie adoptate până la 1 august 2008, iar dispozițiile de drept intern aplicate de la 1 august 2008.
(14)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Anexa IV la Directiva 2006/88/CE se modifică în conformitate cu anexa la prezenta directivă.
Articolul 2
Statele membre adoptă și publică, până la 1 august 2008, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
Statele membre aplică aceste acte începând cu 1 august 2008.
Atunci când statele membre adoptă aceste acte, ele conțin o trimitere la prezenta directivă sau sunt însoțite, la data publicării lor oficiale, de o asemenea trimitere. Statele membre stabilesc modalitatea de efectuare a acestei trimiteri.
Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 30 aprilie 2008.

Labels: 0
3
6